এক, দুই নয়। একেবারে ৭০ লক্ষ টাকার প্রতারণা! আদতে পশ্চিমবঙ্গের বাসিন্দা এক মহিলা এভাবেই ঘোল খাইয়ে ছেড়েছিলেন ই-কমার্স সংস্থা অ্যামাজন ইন্ডিয়াকে। সংবাদসংস্থার খবর অনুযায়ী, বুধবার বেঙ্গালুরু থেকে অভিযুক্ত মহিলাকে গ্রেফতার করেছে পুলিশ।
কিন্তু কীভাবে নামী সংস্থার সঙ্গে এভাবে প্রতারণা করত অভিযুক্ত মহিলা? জানা গিয়েছে, বেঙ্গালুরুর বাসিন্দা ইঞ্জিনিয়ারিংয়ে স্নাতক ওই মহিলা অ্যামাজন থেকে অনলাইনে বিভিন্ন জিনিস কিনতেন। দামি মোবাইল ফোন, এসএলআর ক্যামেরা, টেলিভিশন সেট-এর মতো জিনিস অ্যামাজন থেকে কিনত ওই মহিলা। এর পরেই ক্রয় করা পণ্যের মান ভাল না, এই অভিযোগ জানিয়ে জিনিস ক্রয়ের ২৪ ঘণ্টার মধ্যেই সংস্থাকে তা ফেরত দিয়ে পণ্যের দাম রিফান্ড নিত ওই মহিলা। একটি সর্বভারতীয় সংবাদপত্রের প্রতিবেদন অনুযায়ী, ধৃত মহিলার নাম দীপান্বিতা ঘোষ।

অভিযোগ, যে জিনিসগুলি সে অ্যামাজনকে ফিরিয়ে দিত, সেগুলি সবই নকল। একেবারে আসল পণ্যগুলির মতো দেখতে। আর আসল পণ্যগুলি অন্য একটি শপিং পোর্টালের সাহায্যে বিক্রি করে দিত ওই মহিলা। পুলিশ জানিয়েছে, এই কায়দায় অ্যামাজন-এর সঙ্গে এইভাবে ১০৪টি লেনদেন করে ওই মহিলা।
আরও পড়ুন
ফ্লিপকার্ট সাড়া দেয়নি, নিজেকে বেচেই কেল্লাফতে আকাশের। দেখুন ভিডিও
দেড় বছর ধরে ফ্লিপকার্টকে বোকা বানিয়ে কোটি টাকার প্রতারণা দুই ছাত্রের, কীভাবে?
মহিলার সঙ্গে সংস্থার সন্দেহজনক লেনদেন নজরে আসতেই অভ্যন্তরীণ তদন্ত করে অ্যামাজন। তখনই মহিলার কীর্তি সংস্থা ধরতে পারে। এর পরে সংস্থার পক্ষ থেকে পুলিশে অভিযোগ দায়ের করা হয়। তার পরেই পুলিশ মহিলাকে গ্রেফতার করে। আপাতত বিচারবিভাগীয় হেফাজতে রয়েছে ওই অভিযুক্ত।